**Bomo zdaj spraševali, čigav je Krim?**

Sprejeli smo še eno sankcijo, ki gotovo ne bo doprinesla h hitrejšemu koncu ukrajinske vojne. Odpravili smo sporazum o vizumih, v bodoče jih bomo odobrili le na individualni osnovi, samo tistim ruskim državljanom, ki preverjeno nasprotujejo Putinu. Jih bomo ob vstopu v državo še spraševali, ali podpirajo vojno in čigav je Krim, kar napoveduje litvovski zunanji minister?

Se politiki ne zavedajo, da bodo konflikte prenesli še na raven »navadnih« ljudi? Ali prav to hočejo in nas pripravljajo na tretjo svetovno vojno? (Saj imamo izkušnje, kako hitro se med državljani širi sovraštvo in naelektri medsebojne odnose, če imajo vladajoči za to interes.) Ne k miru, ampak k vojni vodi izjava U. von der Leyen: »Ukrajina mora zmagati!« (Zmaga je samo čim prej doseženi mir in ne nadaljevanje vojne do »zadnjega Ukrajinca«, morda do zadnjega Evropejca, ali Zemljana.) In prav tako izjava nemške zunanje ministrice A. Baerbock: »Da, naši državljani trpijo, vendar bodo morali trpeti, ker bomo Ukrajino podpirali ne glede na vse.« (Odločnost in odločenost še kot odraz nemških občutkov krivde?)

Če bi naši politiki dvignili poglede s tal, ko se tako vneto klanjajo ZDA, Natu in Bruslju, bi morda videli vojno v Ukrajini v drugi luči. Ne da bi potem Putinov zločin odobravali, ampak da bi razumeli vzroke zanj, se laže odločili za pravilna stališča in ravnanja ter realneje ocenili, kakšne bi bile pravične rešitve. Za vse.

Kaj se v resnici dogaja na ukrajinskih tleh? So ukrajinske enote  res uporabile tudi brezpilotno letalo za napad na jedrsko elektrarno Zaporožje?So v Veliki Britaniji šolani specialci res načrtovali desant na elektrarno ob prihodu strokovnjakov IAE, ki je spodletel?Je Zelenski heroj, ali nezakoniti podaljšek ZDA? Je Krim v ukrajinski, ali ruski? Na taka vprašanja iščem odgovore, a imam zaradi propagande ter enostranskih informacij težave. Še sreča, da obstajajo vsaj zgodovinska dejstva.

V vsakem odnosu so pomembni dogovori, še toliko bolj na mednarodni ravni, in pomembno je, da se jih držimo. Zanima me, kdo manj upošteva mednarodno pravo, Zahod, ali Rusija. Zanima me, ali je Zahod prevaral Rusijo in je zato vsaj soodgovoren za vojno. Putin je res napadel Ukrajino **mimo vseh pravil in ustanovne listine OZN, a svoje zločine, teh je veliko več, so na enak način začenjali** ZDA in Nato.

Omenila bom nekaj prevar. Prva prevara Rusije se je začela po padcu Berlinskega zidu, ko se je Zahod požvižgal na obljube. Sovjetska zveza je imela pravico veta pri ponovni združitvi Nemčije, pa je Gorbačov dobil zavezo o neširjenju Nata, »predsednika G. H.W. Busha in J. Bakerja, kanclerja H. Kohla in njegovega zunanjega ministra, britanske premierke M. Thatcher, njenega naslednika J.Majorja, predsednika F. Mitterranda, pa tudi direktorja Cie R. Gatesa in M. Wörnerja, generalnega sekretarja Nata«, kot berem, pa naj se generalni sekretar Nata še tako spreneveda.

Druga prevara je enostranski umik ZDA iz vseh sporazumov o nadzoru orožja, sklenjenih med hladno vojno, in namestitev raketnih sistemom AEGIS na Poljskem in v Romuniji.

Tretja prevara je Krim. Ob Budimpeštanskem memorandumu iz leta 1994, ko se je Ukrajina v zameno za ozemeljsko celovitost odrekla jedrskemu orožju bivše SZ, je Krim menil, da se ga pogodba ne tiče, ker ne pripada Ukrajini, imel je status samoupravne republike. Ukrajinci pa so strmoglavili njihovega predsednika in ga nasilno, proti volji prebivalstva priključili. Leta 1997 so sklenili pogodbo (o prijateljstvu med Ukrajino in Rusijo) o nedotakljivosti meja v zameno za vsestransko zaščito manjšin. Kaj pa so z manjšino zlasti po nastopu Zelenskega v resnici počeli, je dobro znano. Krim si je letošnjo pomlad na referendumu le povrnil status, ki si ga je zakonito pridobil tik pred osamosvojitvijo Ukrajine.

Četrta prevara: menjava oblasti leta 2014 brez vsake pravne podlage, ko je šlo (domnevno) za skrajno desničarski državni udar pod vodstvom ZDA in podpori EU.

Slovenci smo ujetniki stokrat poudarjene nujne enotnosti, pa čeprav ta enotnost povzroča krivice, prekriva zlagane obljube, nekatere zločine prekvalificira v prepotrebno nacionalno varnost, druge v obrambo demokracije, celo v pravo herojstvo, in, najhuje, prinaša številne nove žrtve. V resnici hočejo vojno in ne miru, želijo uničiti Rusijo. Naši politiki hote spregledajo, da so nas združili s slepim sovraštvom vzhodnoevropskih držav do Rusije, z nemškim kompleksom do Rusije in s podložnostjo EU v  odnosu do ZDA.

.